**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.04.2019, ora 08.00 – 05.04.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 05.04.2019, ora 07.00**

**RÂURI**

Debitele au fost, în general, staționare, exceptând râurile din bazinele hidrografice: Vișeu, Iza, Tur, Someș, Crișuri, Mureș și cursul Prutului unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele: Vișeu, Cavnic, Firiza și mai mici (sub 30%) pe râurile din bazinele Moravița, Cerna, Vedea, Bârlad, bazinul superior al Timișului, pe afluenții Prutului și, izolat, în bazinele superioare ale Oltului și Argeșului.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi, în general, staționare, exceptând râurile din bazinele hidrografice: Crișuri, Arieș, Târnave, Bega, Timiș, Bârzava, Caraș, Nera, Cerna, bazinele superioare ale Mureșului și Oltului și cursul Prutului unde vor fi în scădere.

Sunt posibile creșteri izolate de niveluri și debite și pe unele râuri mici din zonele de deal și munte din nordul – vestul țării datorită precipitațiilor lichide, slab cantitativ prognozate și cedării apei din stratul de zăpadă aferent zonelor montane.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în ţară (secțiunea Baziaș) în intervalul 04.04–05.04.2019 a fost în scădere, având valoarea de 4700 m3/s, sub media multianuală a lunii aprilie (7900 m3/s).

Pe tot sectorul aval de Porțile de Fier debitele au fost în scădere.

Debitul la intrarea în ţară (secțiunea Baziaș) va fi în scădere (4500 m3/s).

În aval de Porțile de Fier debitele vor fi în scădere.

**2.** **Situația meteorologică în intervalul 04.04.2019, ora 08.00 – 05.04.2019, ora 06.00**

**ÎN ŢARĂ**

Vremea a fost, în general, frumoasă și s-a menținut caldă în regiunile intracarpatice, dar ușor mai rece decât în mod obișnuit la această dată în restul teritoriului. Cerul a prezentat unele înnorări în vest și sud-vest și a fost variabil spre mai mult senin în rest, însă numai izolat a plouat slab în Banat, iar în Munții Apuseni și în nordul Carpaților Orientali, trecător s-au semnalat precipitații mixte. Vântul a suflat slab și moderat, cu intensificări în Banat, în sudul Transilvaniei și pe crestele masivelor sudice, cu rafale de până în jurul a 70 km/h, iar temporar și la cote mai reduse în jumătatea de nord a Moldovei și pe arii restrânse în Bărăgan și Dobrogea. Temperaturile maxime au fost cuprinse între 10 grade la Sulina, Constanța-dig și Mangalia și 21 de grade la Oradea, Chișineu-Criș, Gurahonț, Arad, Sânnicolau Mare și Jimbolia. La ora 06.00, se înregistrau valori termice cuprinse între -5 grade la Miercurea Ciuc și 12 grade la Banloc, Dumbrăvița de Codru, Șiria, Lugoj și Oravița. Mai era strat de zăpadă la munte, în general la altitudini de peste 1500 m și măsura la ora 20.00, în platformele stațiilor meteorologice, până la 206 cm în Masivul Făgăraș (Bâlea Lac). Pe parcursul nopții s-a format brumă pe arii restrânse în estul Transilvaniei și în Moldova.

***Observații: începând de ieri de la ora 08.00 au fost în vigoare 8 atenționări cod galben pentru fenomene meteorologice periculoase imediate, 7 emise de SRPV Timișoara și 1 de SRPV Sibiu.***

**LA BUCUREŞTI**

Vremea a fost frumoasă, cu cer mai mult senin. Vântul a suflat slab și moderat. Temperatura maximă, ușor mai coborâtă decât în mod obișnuit la această dată, a fost de 14 grade la Afumați și 15 grade la Filaret și Băneasa, iar la ora 06.00 se înregistrau 3 grade la toate stațiile meteorologice.

**3. Prognoza meteorologică în intervalul 05.04.2019, ora 08.00 – 06.04.2019, ora 08.00**

**ÎN ŢARĂ**

Vremea se va încălzi ușor în cea mai mare parte a țării. În vest și nord-vest vor fi temporar înnorări și pe arii restrânse ploi slabe, în timp ce în restul teritoriului cerul va fi variabil spre senin ziua, însă pe parcursul nopții în regiunile extracarpatice se va semnala nebulozitate joasă.  Vântul va avea intensificări, cu rafale ce pot depăși 55...60 km/h în Banat și 70...80 km/h pe crestele Carpaților Meridionali, însă local și la cote ușor mai reduse și în celelalte regiuni. Temperaturile maxime se vor încadra, în general, între 12 și 23 de grade, iar cele minime se vor situa între 1 și 11 grade, mai coborâte în depresiunile din estul Transilvaniei unde vor mai fi condiții de brumă. Izolat se va forma ceață.

**LA BUCUREŞTI**

Vremea se va încălzi ușor. Cerul va fi variabil, mai mult senin pe parcursul zilei. Vântul va avea temporar intensificări. Temperatura maximă va fi de 18...19 grade, iar cea minimă de 3...5 grade.

**4. Buletin nivometeorologic emis pentru perioada 04.04.2019, ora 21.00 – 05.04.2019, ora 21.00:**

**Evoluția vremii în ultimele 24 de ore**:

Vremea a fost caldă pentru această perioadă. Cerul a fost variabil. Vântul a suflat slab și moderat, cu intensificări temporare de 55-60 km/h în Carpații Meridionali. Izolat s-a semnalat ceață pe creste. Pe fondul temperaturilor ridicate și a insolației stratul de zăpadă a scăzut cu până la 7 cm. În Carpații Orientali au fost semnalate avalanșe mici de topire.

**Grosimea stratului de zăpadă în data de 04.04.2019, ora 15.00:**

Carpații Meridionali: 207 cm la Bâlea-Lac, 128 cm la Vf. Omu, 115 cm Vf. Țarcu, 10 cm la Păltiniș, 2 cm la Sinaia, petice la Parâng, Cuntu, Fundata și Predeal.

Carpații Orientali: 88 cm la Vf. Lăcăuți, 86 cm la Vf. Călimani, 59 cm la Vf. Ceahlău-Toaca, 37 cm la Bucin, 22 cm la Iezer - Vf. Pietrosul Rodnei.

Carpații Occidentali: 16 cm la Semenic, 11 cm la Stâna de Vale, 10 cm la Vf. Vlădeasa, 5 cm la Vlădeasa cota 1400 m.

**Evoluţia vremii în intervalul 25.03.2019, ora 21.00 – 26.03.2019, ora 21.00:**

Vremea va fi în general frumoasă și caldă. Cerul va fi variabil. Vântul va sufla slab și moderat, din sector predominant sud-sud-vestic, cu intensificări locale de 60-80 km/h în Carpații Meridionali.

Temperaturi prognozate:

Peste 1800 m: temperaturi minime: -7 la -2 gr.C; temperaturi maxime: -1 la 4 gr.C.

Sub 1800 m: temperaturi minime: -3 la 3 gr.C; temperaturi maxime: 4 la 14 gr.C.

**Stabilitatea şi evoluţia stratului de zăpadă în masivul Făgăraș: risc moderat**

La peste 1800 m, stratul de zăpadă este în general consolidat, la suprafață fiind prezente cruste de gheață, în special noaptea și dimineața. În zonele cu depozite însemnate de zăpadă, pe pantele mai înclinate există riscul de declanșare a avalanșelor sub acțiunea unor supraîncărcări mari. În cazuri izolate, după orele amiezii și sub acțiunea insolației, pot fi angrenate straturi mai vechi, ceea ce ar duce la declanșarea unor avalanşe de dimensiuni medii.

Sub 1800 m, stratul de zăpadă este puternic umezit. La altitudini mai mici de 1400 m stratul este discontinuu. Temperaturile ridicate și insolația vor determina topirea și umezirea suplimentară a stratului de zăpadă. Se pot declanşa spontan avalanşe de topire, dar şi în condiţii de supraîncărcare, mai ales pe pantele mai înclinate, cu declanşare de la altitudini de peste 1600 m.

**Stabilitatea şi evoluţia stratului de zăpadă în masivul Bucegi: risc moderat**

La altitudini mai mari de 1800 m, stratul de zăpadă va continua să se consolideze. La suprafața stratului sunt prezente cruste de gheață, iar în profunzime acesta este în general stabilizat. În zonele cu depozite însemnate de zăpadă, pe pantele cu grad ridicat de înclinare, există riscul de declanșare a avalanșelor, mai ales sub acțiunea unor supraîncărcări mari. În cazuri izolate, după orele amiezii și sub acțiunea insolației, pot fi angrenate straturi mai vechi, ceea ce ar duce la declanșarea unor avalanşe de dimensiuni medii.

Sub 1800 m stratul de zăpadă este putenic umezit. Pe fondul temperaturilor nocturne ușor negative se vor forma cruste de îngheț la suprafață, care ulterior se vor topi. La altitudini mai mici de 1600 metri, în mai multe zone, în funcție de expoziția versantului, stratul de zăpadă este discontinuu sau topit. Între 1600 și 1800 de metri se pot declanșa spontan avalanşe de topire, dar şi în condiţii de supraîncărcare mare pe pantele mai înclinate.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc moderat**

La altitudini mai mari de 1800 m, stratul de zăpadă este în general consolidat, iar datorită temperaturilor negative va mai prezenta la suprafață cruste de gheață. În zonele cu depozite însemnate de zăpadă, pe pantele cu grad ridicat de înclinare, există riscul de declanșare a avalanșelor sub acțiunea unor supraîncărcări mari. În cazuri izolate, după orele amiezii și sub acțiunea insolației, pot fi angrenate straturi mai vechi, ceea ce ar duce la declanșarea unor avalanşe de dimensiuni medii.

Sub 1800 metri, stratul de zăpadă este umezit, iar pe fondul temperaturilor nocturne negative se vor forma la suprafață cruste de îngheț/dezgheț. La altitudini mai mici de 1400 m stratul este discontinuu sau topit. Se pot declanşa spontan avalanşe de topire, dar şi în condiţii de supraîncărcare, mai ales pe pantele mai înclinate, cu declanşare de la altitudini de peste 1600 m.

**Stabilitatea şi evoluţia stratului de zăpadă în Munții Vlădeasa – Muntele Mare: risc redus**.

Stratul de zăpadă este puternic umezit. Declanșarea avalanșelor de la altitudini de peste 1600 metri va fi posibilă doar izolat, pe pantele înclinate și pe văile adăpostite unde sunt create acumulări de zăpadă.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei) și Grupa Centrală a Carpaților Orientali (zona Munțiilor Călimani – Bistriței - Ceahlău): risc moderat**

La altitudini de peste 1600 m, stratul este puternic umezit, în general consolidat, dar cu mai multe cruste de gheață intercalate. Insolația și temperaturile diurne pozitive vor conduce la umezirea suplimentară a stratului. În zonele cu depozite însemnate de zăpadă, pe pantele cu grad ridicat de înclinare, există riscul de declanșare a avalanșelor sub acțiunea unor supraîncărcări mari. În cazuri izolate, după orele amiezii și sub acțiunea insolației, pot fi angrenate straturi mai vechi, ceea ce ar duce la declanșarea unor avalanşe de dimensiuni medii.

Sub 1600 m, stratul de zăpadă este puternic umezit. În unele zone, în funcție de expoziția versantului, stratul de zăpadă este discontinuu. Temperaturile ridicate și insolația vor determina topirea și umezirea suplimentară a stratului de zăpadă. Se pot declanşa spontan avalanşe de topire, dar şi în condiţii de supraîncărcare, mai ales pe pantele foarte înclinate.



1. ***CALITATEA APELOR***

***Administrația Națională Apele Române*** informează despre producerea, la 04.04.2019 - la ora 13.30, unei poluări accidentale a solului în zona GARA CFR Siculeni (jud HR) din cauza scurgerii de îngrășământ lichid de tip UAN dintr-un vagon al CFR Marfă.

(Îngrășământul lichid de tip UAN este o soluție stabilă, incoloră cu nuanțe galbene și deține un conținut mediu de 32% N-total care provine din 15,5% azot în azotat și 16,5% azot în uree, cu un pH de 7,5±0,5). Se apreciază că o cantitate de cca 10 mc poluant au ajuns in panza freatica situata la cca 10-15 m adancime. Locuitorilor din comunele Siculeni si Ciceu li s-a interzis consumul de apa din fantani (restricția se aplică și pentru consumul animalelor). Reprezentanții SGA Harghita au recoltat doua probe din avalul amplasamentului, de la două gospodarii, pentru efectuarea analizelor de laborator. Continuă monitorizarea calității apelor subterane. Vom reveni cu informații suplimentare.

***Administrația Națională Apele Române*** revine cu informați suplimentare referitor la producerea, la 02.04.2019 - la ora 14.40, unei poluări accidentale a apei cu materii în suspensie, pe Pr. Rusu, până la cca.1,5 km amonte de confluență cu pr.Iod, oraș Reghin, județul Mureș. În urma investigațiilor efectuate în teren de către personalul de specialitate din cadru SH Reghin s-a constatat că din cauza exploatării materialului lemnos, de la locul tăierii până la rampa de încărcare, acesta fiind tras, s-a antrenat o cantitate mare de noroi de pe versanți, în albia torentului, crescând considerabil turbiditatea acestuia și a pârâului Rusu. În zona în care se traversează cu materialul lemnos prin albia pârâului Rusu, SC AUSTROFOREST INT.SRL care exploatează materialul lemnos, are montat un podet provizoriu. Cele trei probe de apă de suprafață (două probe din pr.Rusu și o probă din torent, afluent de stânga al pr. Rusu), recoltate aval de zona de exploatare a materialului lemnos, prezintă un grad ridicat de încărcare cu materii în suspensie. Nu s-a înregistrat mortalitate piscicolă.

REZULTATUL ANALIZELOR: pentru probele de apă prelevate la 02.04.2019:

|  |  |  |  |  |
| --- | --- | --- | --- | --- |
| Indicatorul de calitate | U.M. |  |  | Apă de suprafață, pr. Rusu (necadastrat, afluent stang pr.Iod), aval de torent**Pr 3**(ora15:20) |
| Apă de suprafață, pr.Rusu (necadastrat, torent, afluent stanga pr.Iod), amonte de torent**Pr 1**(ora 15:30 ) | Apă de suprafață, torent necadastrat, afluent de stanga al pr.Rusu **Pr 2**(ora 15:20) |
| Materii in suspensie | mg/l | 75,2 | 189172,0 | 7678,0 |

1. ***CALITATEA MEDIULUI***
2. **În domeniul aerului**

***Comisariatul Județean Prahova din cadrul Gărzii Naționale de Mediu*** informează telefonic despre producerea, în seara zilei de 04.04.2019 (la orele 21.00 și 21.30), unei poluări a aerului cu H2S (hidrogen sulfurat) din cauza emisiilor de la rafinaria Vega Ploiești, aparținând Rompetrol SA. Determinările au fost afectuate de către laboratorul Agenției pentru Protecția Mediului Prahova. O echipă din cadrul GNM-CJ PH se află în teren, unde a demarat un control. Vom reveni cu informații suplimentare.

1. **În domeniul solului şi vegetaţiei**

***Direcția Silvică Cluj*** informează despre producerea, la 03.04.2019 - la ora 14.30, unui incendiu de pădure care a afectat 29.82 ha într-un fond forestier de stat situat pe raza OS Huedin, com. Poieni, jud CJ. Incendiul este în desfășurare, la stingere intervin 30 silvicultori, 30 pompieri, 2 polițiști și 10 cetățeni. Vom reveni cu informații suplimentare.

***Direcția Silvică Caraș Severin*** informează despre producerea, la 04.04.2019 - la ora 05.30, unui incendiu care a afectat 2 ha litieră într-un fond forestier de stat situat pe raza OS Oravița, com Ciudanovița, jud CS. Cauza: foc propagat din pășunile limitrofe. Incendiul este în desfășurare, la stingere intervin 5 silvicultori și 3 cetățeni. Vom reveni cu informații suplimentare.

***Direcția Silvică Caraș Severin*** informează despre producerea, la 03.04.2019 - la ora 14.00, unui incendiu care a afectat 4,6 ha litieră intr-un fond forestier situat pe raza OS Păltiniș, com. Constantin Dalcoviciu, jud CS. Cauza: foc propagat din pășunile limitrofe. Incendiul a fost stins în aceeași zi, la ora 22.45, prin intervenția a 4 silvicultori si a 5 cetățeni.

***Direcția Silvică Caraș Severin*** informează despre producerea, la 02.04.2019 - la ora 20.45, unui incendiu care a afectat 36 ha litieră intr-un fond forestier de stat situat pe raza OS Moldova Nouă, com Sichevița, jud CS. Cauza: foc propagat din teren agricol/pășunile limitrofe. Incendiul este în desfășurare, la stingere intervin 34 silvicultori și 23 cetateni. Vom reveni cu informații suplimentare.

***Direcția Silvică Sibiu*** informează despre producerea, la 01.04.2019 - la ora 15.40, unui incendiu care a afectat 14,6 ha litieră și coronament intr-un fond forestier situat pe raza OS Dumbrăveni, com. Lăslea, sat Mălăncrav, jud SB. Cauza: foc deschis, lăsat nesupravegheat. Incendiul a fost stins în aceeași pe 03.04.2019, la ora 09.00, prin intervenția a 6 silvicultori și a 37 pompieri.

***Direcția Silvică Suceava*** informează despre producerea, la 03.04.2019 - la ora 15.00, unui incendiu care a afectat 0,2,6 ha litieră intr-un fond forestier situat pe raza OS Pătrăuți, com Todirești, jud SV. Cauza: probabil țigară aruncată neglijent. Incendiul a fost stins în aceeași pe 03.04.2019, la ora 16.15 prin intervenția a 6 silvicultori, 21 pompieri, 2 polițiști și a 20 de cetățeni.

***Comisariatul Județean Covasna din cadrul Gărzii Naționale de Mediu*** informează despre producerea, la data de 04.04.2019, la ora 19.35, unei avarii pe conducta de transport țiței Ghelința-Imeni, aparținând de CONPET SA, în apropierea rampei de încărcare țiței Imeni, în urma căreia s-a produs o scurgere de apă de zăcământ cu irizații de țiței. A fost afectat solul pe o suprafață de cca 21 mp. Măsuri: oprirea pompării, împrăștierea de material abosorbant, ecologizarea solului.

***Agenția pentru Protecția Mediului Brașov*** informează telefonic despre producerea, la data de 04.04.2019, ora 13.00, unui incendiu de litiera pe raza O.S.Teliu, U.P.I Izv. Buzăului, în fond forestier privat, zona Vama Buzăului. Nu se cunoaște suprafața afectată. Pentru stingerea acestuia s-a deplasat 30 de persoane de la O.S.Teliu și o unitate de pompieri militari. Cauza probabilă - foc deschis. Vom reveni cu informații suplimentare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE